Ifølge det anerkendte, hollandske medie Voetbal International er Rafael van der Vaart så godt som klar for FC Midtjylland

Først sparkede sportsdirektøren i FC Midtjylland rygterne til hjørne. 'Van der Vaart er bare på besøg' hed det sig, efter den 33-årige, tidligere Real Madrid-stjerne sad i VIP-loungen på MCH Arena under Midtjyllands kamp mod Silkeborg søndag. Altså, var og er han ikke på vej til Midtjylland

Men siden da har rygterne om hollænderens skifte til danske fodbold ikke ville slippe. Nu skriver det store, hollandske medie Voetbal International så, at van der Vaart og Midtjylland har lavet en mundtlig aftale om en kontrakt gældende for de kommende to år.

Hvis det er sandt, så mangler parterne bare at blive enige med hollænderens spanske klub, Real Betis, med hvem, van der Vaart stadig har to år tilbage af sin kontrakt.

Det kan umiddelbart se ud til ikke at blive det store problem. I hvert fald virker Real Betis mere end villige til at lade van der Vaart smutte fra Sevilla-klubben, hvor danske Riza Durmisi netop er skiftet til. Det står klart, efter Ekstra Bladet tirsdag var i korrespondance med spanierne.

- Normalt udtaler vi os ikke i verserende sager om vores spillere, men jeg kan oplyse, at Rafael van der Vaart har fået lov til at forhandle med andre klubber. Derfor er han heller ikke med ved dagens træning, siger Julio Jiménez Heras, der er kommunikationschef i Real Betis, til Ekstra Bladet.

Heras vil dog ikke give svar på, om Betis forlanger en transfersum for hollænderen, eller om klubben og van der Vaart forhandler om at rive spillerens millionkontrakt kontrakt i småstykker.

Sponsorerne er vilde

Onsdag kan Ekstra Bladet fortælle, at det ikke bliver noget problem rent økonomisk for FC Midtjylland at tilknytte van Der Vaart. For ellevilde sponsorer står angiveligt klar med millionerne for at kunne få van der Vaart endegyldigt til MCH Arena.

Ifølge Ekstra Bladets oplysninger ligger hollænderens krav på tre millioner kroner i løn for en kontrakt gældende for ét år. Dertil skal lægges under halvanden million kroner, som ifølge Ekstra Bladets kilder er beløbet, Betis kræver for at lade den hollandske fugl flyve hen og lande på Heden.

Langt størstedelen af de penge skulle FC Midtjylland allerede have liggende klar fra ekstraordinære sponsorater bundet op på van der Vaarts ankomst.

Spørger man mellemhandleren Alan Hvedehave, der er involveret i forhandlingerne med Betis og van der Vaart, kan en handel meget vel falde på plads inden for ganske kort tid. Mandag aften bekræftede han seriøsiteten i forhandlingerne.

- Vi er kommet nærmere. Det er en kæmpe, kæmpe case. Der er økonomi, der er følelser, der er fodbold – han skal også have tid til at kigge på, om det er her, han skal spille. Der er mange ting, der spiller ind her, sagde Hvedehave til TV3 Sport.

- Der kommer et ja eller nej inden for en overskuelig fremtid. Jeg tror sgu på, vi har en chance, sagde Hvedehave.

Ekstra Bladet mener at vide, at der kommer en afklaring i sagen senest mod slutningen af ugen.

Se også: FCM-sponsorer er Vaart-gale

Se også: Ståle: Godt hvis FCM får van der Vaart

Se også: Ærlig superliga-profil: Tyskland var et niveau for højt til mig

Van der Vaart til FCM? Her er svaret fra Betis